Íslenskur fiskur kynntur undir merkjum IRF Mikill fjöldi gesta hefur heimsótt básinn á " Grüne Woche " í Berlín þar sem íslenskur fiskur er kynntur undir merkjum Iceland Responsible Fisheries ( IRF ) , og gæddi sér á pönnusteiktum íslenskum gullkarfa . Um er að ræða samstarf við Fisch-Informati onszentrum ( FIZ ) í Hamborg en sú stofnun vinnur að því að upplýsa þýska neytendur um hollustu sjávarafurða og stuðla að aukinni fiskneyslu í Þýskalandi . Fjöldi fisktegunda frá Íslandi er til sýnis í fiskborði undir merkjum IRF . Fyrstu þrjá dagana gátu sýningargestir gætt sér á pönnusteiktum gullkarfa sem féll svo sannarlega fel í kramið hjá gestum enda hefur karfi lengi verið ein vinsælasta hvítfisktegundin hjá þýskum neytendum í gegnum árin . Christian Schmidt , landbúnaðaráðherra Þýskalands og Michael Müller borgarstjóri Berlínar heimsóttu sýninguna ásamt miklum fjölda fjölmiðlamanna . Dr. Matthias Keller , frá FIZ og framkvæmdastjóri Bundesmarktverband der Fischwirtschaft kynnti fyrir þeim m.a. vottun undir merkjum IRF , íslenska fiskveiðistjórnun og helstu tegundir sem Íslendingar flytja inn á þýska markaðinn eins og gullkarfa , ufsa , steinbít og þorsk .